b'\n_START_ARTICLE_\nJurbarkas\n_START_SECTION_\nAjalugu\n_START_PARAGRAPH_\nJurbarkast mainiti esimest korda aastal 1259, mil ristis\xc3\xb5dijad rajasid sinna Georgenburgi kindluse. Kindlus asus \xc3\xbchel selle piirkonna linnam\xc3\xa4gedest, teise linnam\xc3\xa4e h\xc3\xb5ivasid leedulased. Georgenburg ise asus Kar\xc5\xa1uva muinasmaakonna territooriumil, mid asustasid skalvid._NEWLINE_Aastal 1382 r\xc3\xbcndas kindlust K\xc4\x99stutis, kasutades selleks esimest korda Leedu ajaloos bombarde. Kaks kindlust seisid seal vastakuti kuni Tannenbergi lahinguni, mil see ala l\xc3\xa4ks Leedu valdusse ja Jurbarkase kohale rajati Leedu suurv\xc3\xbcrstidele kuuluv m\xc3\xb5is, mille juurde tekkis ka asula._NEWLINE_Jurbarkasest sai linn aastal 1611. XIX sajandil valmis sealne m\xc3\xb5isakompleks._NEWLINE_Jurbakas oli \xc3\xbcks esimesi elektrifitseeritud linnu Leedus. Aastail 1900\xe2\x80\x931903 rajas Jurbarkase m\xc3\xb5isa toonane omanik Vasil\xc4\x8dikovas Mituva j\xc3\xb5ele vesiveski, kuhu paigaldas ka elektrigeneraatori. Elektriga varustati nii veski kui ka m\xc3\xb5is, kirik ja linna elumajad. Veski juures pandi t\xc3\xb6\xc3\xb6le ka saekaater. Hoone p\xc3\xb5letasid Esimese maailmas\xc3\xb5ja ajal maha linna okupeerinud Saksa v\xc3\xa4ed.'